E L Ő T E R J E S Z T É S

**Szombathely Megyei Jogú Város közgyűlése Oktatási és Szociális Bizottsága**

**2019. április havi rendes ülésére**

**Javaslat az Önkormányzati nyári napközis tábor megszervezésére**

A gyermekek védelméről és a gyámügyi igazgatásról szóló 1997. évi XXXI. törvény (a továbbiakban: Gyvt.) 41. §-a arról rendelkezik hogy a gyermekek napközbeni ellátásaként az életkornak megfelelő nappali felügyeletet, gondozást, nevelést, foglalkoztatást és étkeztetést kell megszervezni azon gyermekek számára, akiknek szülei, törvényes képviselői munkavégzésük, munka-erőpiaci részvételt elősegítő programban, képzésben való részvételük, nappali rendszerű iskolai oktatásban, a nappali oktatás munkarendje szerint szervezett felnőttoktatásban, felsőoktatási intézményben nappali képzésben való részvételük, betegségük vagy egyéb ok miatt napközbeni ellátásukról nem tudnak gondoskodni. A napközbeni ellátás keretében biztosított szolgáltatások időtartama lehetőleg a szülő munkarendjéhez igazodik. A gyermekek napközbeni ellátását különösen az olyan gyermek számára kell biztosítani,

a) akinek fejlődése érdekében állandó napközbeni ellátásra van szüksége,

b) akit egyedülálló vagy időskorú személy nevel,

c) akinek a szülője, gondozója szociális helyzete miatt az ellátásról nem tud gondoskodni.

Szombathely Megyei Jogú Város Közgyűlése az Önkormányzat 2019. évi költségvetéséről szóló 5/2019. (IV.1.) rendelete 8. mellékletében az Oktatási ágazat kiadásai „Önkormányzati napközis tábor megszervezése” tételsoron 5.000.000,- Ft-ot biztosított a tábor megszervezéséhez és lebonyolításához.

Az előzetes egyeztetések szerint a 2019. évi önkormányzati nyári napközis tábor a 2019. június 17. (hétfő) és augusztus 16. (péntek) közötti időtartamban, a Dési Huber István Általános Iskolában kerül megrendezésre.

A napközis tábor megszervezésével, lebonyolításával kapcsolatos koordinációs feladatok ellátása a Polgármesteri Hivatal Köznevelési, Ifjúsági és Sport Iroda keretében történik. A tábor helyszínét a Szombathelyi Tankerületi Központ biztosítja, továbbá közreműködik az előkészítő feladatokban, a táborvezető kiválasztásában. 2019. évben a gyermekek felügyeletével összefüggő feladatokat a Pálos Károly Szociális Szolgáltató Központ és Gyermekjóléti Szolgálat munkatársai látják el. A korábbi években is a tábor időtartama alatt minden hétre biztosított 1-1 fő szociális munkást az intézmény. Az idei évben az óvodai- iskolai szociális segítő tevékenységet ellátó munkatársak is részt vesznek a gyermekek felügyeletében. A napközis tábor pénzügyi lebonyolítása (az előző évek gyakorlata szerint) a Köznevelési GAMESZ közreműködésével történik.

A tábor előkészítésével, lebonyolításával kapcsolatos feladatok ellátására az alábbiak szerint kerül sor:

|  |  |  |
| --- | --- | --- |
| **Feladat** | **Felelős** | **Határidő** |
| A tábor bejelentése a 12/1991. (V. 18.) NM rendelet 2. § szerint a tábor helye szerint illetékes megyei kormányhivatal népegészségügyi feladatkörében eljáró járási hivatalánál a tábor működését | Köznevelési, Ifjúsági és Sport Iroda | május 3. |
| Egyeztető megbeszélést szervez a tábor lebonyolításában közreműködő szervezetekkel | Köznevelési, Ifjúsági és Sport Iroda | május 7. |
| Tájékoztató anyag összeállítása a szülők, tanulók részére a táborozás feltételeiről (helyszínről, a turnusok idejéről, a jelentkezés módjáról, az igénybe vehető szolgáltatásokról, az első két hét étkezésének befizetéséről, az egészségügyi szülői nyilatkozatról) | Köznevelési, Ifjúsági és Sport Iroda | május 8. |
| Tájékoztató megküldése az általános iskolák részére | Köznevelési, Ifjúsági és Sport Iroda  Szombathelyi Tankerületi Központ | május 10. |
| A jelentkezésekre vonatkozó táblázatot és összesítőt készít, ezt elektronikus formában megküldi a Tankerület részére | Köznevelési, Ifjúsági és Sport Iroda | május 10. |
| A táblázatok segítségével felméri az előzetes szülői igényeket, és azt továbbítja a Köznevelési, Sport és Ifjúsági Irodának | Szombathelyi Tankerületi Központ | június 5. |
| Felméri a jelentkezéseket a nem Tankerülethez tartózó szombathelyi iskolákban | Köznevelési, Ifjúsági és Sport Iroda | június 5. |
| A jelentkezők létszáma alapján a felügyeletet biztosító pedagógusok létszámának meghatározása | Köznevelési, Ifjúsági és Sport Iroda  Pálos Károly Szociális Szolgáltató Központ és Gyermekjóléti Szolgálat | június 7. |
| Gondoskodik a tanulók napi 3-szori étkeztetésének biztosításáról  (szorgalmi időszakban nyújtott azonos feltételekkel) | Köznevelési, Ifjúsági és Sport Iroda  Szombathelyi Köznevelési GAMESZ | folyamatos |
| Gondoskodik a tanulók étkezési térítési díjának beszedéséről, nyilvántartja a lemondásokat, étkezéseket. (Az 1. és 2. turnusra vonatkozóan az étkezési díjakat a szülők átutalással, vagy a Nádasdy F. utca 4. szám alatti GAMESZ irodában tudják rendezni. A 3. turnustól kezdődően a térítési díjat a Köznevelési GAMESZ által megbízott gazdasági ügyintéző szedi be a tábor helyszínén) | Szombathelyi Köznevelési GAMESZ | június 7. illetve  minden hét szerda 16,00 óráig |
| Egyeztet a napközis táborban résztvevő gyerekek vonatkozásában arról, hogy igényelték-e a szünidei étkeztetést | Szombathelyi Köznevelési GAMESZ  Pálos Károly Szociális Szolgáltató Központ és Gyermekjóléti Szolgálat | folyamatos |
| A táborvezető, és felügyeletet biztosító munkatársak személyének kiválasztása | Köznevelési, Ifjúsági és Sport Iroda  Szombathelyi Tankerületi Központ  Pálos Károly Szociális Szolgáltató Központ és Gyermekjóléti Szolgálat | június 12. |
| Táborvezető és felügyeletet biztosító munkatársak részére tájékoztató készítése az ellátandó feladatokról, kötelezettségekről | Köznevelési, Ifjúsági és Sport Iroda  Pálos Károly Szociális Szolgáltató Központ és Gyermekjóléti Szolgálat | június 12. |
| Táborvezető és felügyeletet biztosító munkatársak tájékoztatása | Köznevelési, Ifjúsági és Sport Iroda  Pálos Károly Szociális Szolgáltató Központ és Gyermekjóléti Szolgálat | június 12. |
| Védőnői ellátás megszervezése a tábor idejére | Szombathelyi Egészségügyi és Kulturális GESZ | június 12. |
| A rendelkezésre bocsátott keretösszeg mértékéig biztosítja a tábor működéséhez szükséges eszközöket, és költségeket | Köznevelési, Ifjúsági és Sport Iroda  Szombathelyi Köznevelési GAMESZ  Pálos Károly Szociális Szolgáltató Központ és Gyermekjóléti Szolgálat | június 17. illetve folyamatos |
| Biztosítja a tábor helyszínét, és gondoskodik a működtetés feltételeiről (nyitva tartás, takarítás, helyiség biztosítása az étkezési díjak beszedéséhez) | Szombathelyi Tankerületi Központ | június 17 - augusztus 16. |
| A tábor nyitva tartását munkanapokon naponta reggel 7.00 óra és 16.30 óra közötti időtartamban biztosítja | Szombathelyi Tankerületi Központ | június 17 - augusztus 16. |
| Vezeti az alábbi dokumentumokat:   * hetenkénti névsor napi bontásban az étkező tanulókról, tanulói lista az étkezési kedvezményekről, * nyilvántartás a tábor lebonyolításához vásárolt eszközökről, felmerült kiadásokról (dátum, számlaszám, megnevezés, összeg) | Szombathelyi Köznevelési GAMESZ | folyamatos |
| Összegyűjti a tanulók egészségügyi szülői nyilatkozatát | Táborvezető | június 17. illetve folyamatos |
| Heti programterv készítése | Táborvezető | június 17. illetve folyamatos |
| Naponta emailben jelzi a jelenlévők létszámát a Köznevelési, Ifjúsági és Sport Iroda részére | Táborvezető  Szombathelyi Köznevelési GAMESZ | június 17. illetve folyamatos |
| Figyelemmel kíséri a tábor lebonyolítást, koordinál | Köznevelési, Ifjúsági és Sport Iroda | június 17 - augusztus 16. |
| Tájékoztatót készít a tábor lebonyolításával kapcsolatos tapasztalatokról, és azt a Köznevelési, Ifjúsági és Sport Iroda részére megküldi | Táborvezető  Pálos Károly Szociális Szolgáltató Központ és Gyermekjóléti Szolgálat | szeptember 25. |
| Tájékoztatót készít a rendelkezésre bocsátott keretösszeg felhasználásáról, és azt a Köznevelési, Ifjúsági és Sport Iroda részére megküldi | Szombathelyi Köznevelési GAMESZ | szeptember 25. |
| Tájékoztatót készít az Oktatási és Szociális Bizottság részére a 2019. évi önkormányzati napközis tábor lebonyolításáról | Köznevelési, Ifjúsági és Sport Iroda | az Oktatási és Szociális Bizottság október havi ülése |

Kérem a Tisztelt Bizottságot, hogy az előterjesztést megtárgyalni, és a határozati javaslatot elfogadni szíveskedjék.

Szombathely, 2019. április „ ”

**/: Koczka Tibor :/**

**HATÁROZATI JAVASLAT**

**..../2019. (IV….) OSZB. sz. határozat**

1. Szombathely Megyei Jogú Város Közgyűlésének Oktatási és Szociális Bizottsága a „Javaslat az Önkormányzati nyári napközis tábor megszervezésére” című előterjesztést megtárgyalta, és a 2019. évi nyári napközis tábor megszervezését az előterjesztés szerint támogatja.
2. A Bizottság egyetért azzal, hogy a 2019. évi Önkormányzati napközis tábor a Dési Huber István Általános Iskolában kerüljön megszervezésre. Felkéri a polgármestert, hogy a nyári napközis tábor megszervezéséhez szükséges intézkedéseket tegye meg.
3. Az Oktatási és Szociális Bizottság, Szombathely Megyei Jogú Önkormányzatának Szervezeti és Működési Szabályzatáról szóló 34/2014.(XI.3.) önkormányzati rendelet 52.§ (2) bekezdés 1. pontjában foglaltak alapján felkéri polgármestert, hogy a tábor megszervezésére biztosított összeg Szombathelyi Köznevelési GAMESZ részére történő átcsoportosításáról intézkedjen.

**Felelős: Dr. Puskás Tivadar polgármester**

**Rettegi Attila, a bizottság elnöke**

**(dr. Bencsics Enikő, az Egészségügyi és Közszolgálati Osztály vezetője**

**Kovács Balázs, a Köznevelési, Sport és Ifjúsági Iroda vezetője**

**Stéger Gábor, a Közgazdasági és Adó Osztály vezetője**

**Imréné Erényi Katalin a Szombathelyi Köznevelési GAMESZ igazgatója)**

**Határidő: azonnal, illetve 2019. szeptember 30.**